b'\n_START_ARTICLE_\nTvegani kapital\n_START_SECTION_\nSemenski kapital\n_START_PARAGRAPH_\nJe kapital, ki se investira v zelo mlada podjetja, ki potrebujejo finan\xc4\x8dna sredstva za razvoj poslovne ideje, za pripravo za\xc4\x8detnega izdelka in za izvedbo marketin\xc5\xa1kih aktivnosti.Semenski kapital je predvsem kapital podjetnika, prijateljev in partnerjev.Za semensko fazo so investitorji tveganega kapitala zelo primerni, saj podjetniki v tej fazi potrebujejo poleg finan\xc4\x8dne pomo\xc4\x8di tudi nefinan\xc4\x8dno pomo\xc4\x8d, katero investitorji ponujajo (npr. svetovanje, pomo\xc4\x8d pri navezovanju stikov z razli\xc4\x8dnimi finan\xc4\x8dnimi ustanovami itd.). Ta faza je najbolj tvegana faza v ciklu investicij tveganega kapitala, vendar lahko investitorjem omogo\xc4\x8da izjemne zaslu\xc5\xbeke in je na dolgi rok odli\xc4\x8dna prilo\xc5\xbenost za dosego visokih kapitalskih dobi\xc4\x8dkov. Investicija semenskega kapitala se realizira v obdobju od pet do sedem let\n_START_SECTION_\nZagonski kapital\n_START_PARAGRAPH_\nSo finan\xc4\x8dna sredstva namenjena podjetju, ki se bli\xc5\xbea ustanovitvi in zagonu. Podjetje ga potrebuje za razvoj proizvoda, torej za fazo poskusne proizvodnje in za izpeljavo za\xc4\x8detnega marketinga in prodaje. Denar je nujen za vse zagonske dejavnosti, ki bodo omogo\xc4\x8dale ustrezno poslovanje  (delovna sila, surovine, material, oprema itd.).Pomemben vir financ je kapital podjetnika, prijateljev in partnerjev. Ta faza pa ne pritegne veliko pozornosti med investitorji tveganega kapitala, saj so zneski investicij majhni in \xc4\x8das do realizacije \xc5\xa1e vedno dolg (8,5 let).\n_START_SECTION_\nFinanciranje zgodnje faze\n_START_PARAGRAPH_\nOmogo\xc4\x8da razvoj proizvoda in organizacijo normalne serijske proizvodnje (podjetje dokon\xc4\x8dno za\xc5\xbeivi). Ne predstavlja pa optimalne velikosti proizvodnih zmogljivosti podjetja. _NEWLINE_Proizvodnja zgodnje faze ne prina\xc5\xa1a dobi\xc4\x8dka in zahteva dodatna finan\xc4\x8dna sredstva za njeno ohranjanje in tudi pove\xc4\x8danje. Ta stopnja investitorje tveganega kapitala ne privla\xc4\x8di, saj se tveganje \xc4\x8dedalje pove\xc4\x8duje. Podjetnik je odvisen od svojih sredstev, sredstev prijateljev, dru\xc5\xbeine in partnerjev. \xc4\x8cas realizacije investicij je od 4 do 5 let.\n_START_SECTION_\nFinanciranje druge runde\n_START_PARAGRAPH_\nOzna\xc4\x8duje \xc4\x8detrto investicijsko stopnjo in z njim podjetje dose\xc5\xbee optimalni obseg proizvodnje. Pomaga podjetju dose\xc4\x8di dozorelost in normalno poslovanje na trgu ter ustrezno rast.  V tej fazi se pojavljajo vse oblike kapitala. S podjetjem sodelujejo kupci in dobavitelji, vanj pa vstopajo tudi investitorji tveganega kapitala, saj je v tej fazi usoda podjetja zelo pregledna.\n_START_SECTION_\nRaz\xc5\xa1iritveni kapital\n_START_PARAGRAPH_\nJe kapital za financiranje rasto\xc4\x8dega podjetja ali posla, s katerim podjetje raz\xc5\xa1irja proizvodnjo, in posle (investira v nove trge, v izbolj\xc5\xa1ave proizvodov, v obratni kapital, v novo delovno silo itd.). V tej fazi je najbolj pogost tvegani kapital, saj so visoki kapitalski dobi\xc4\x8dki z investiranjem najbolj zagotovljeni. \xc4\x8cas realizacije investicij je od tri do pet let.\n_START_SECTION_\nVmesne finance\n_START_PARAGRAPH_\nSo finance za pripravo podjetja za prodajo in njegovo izvedbo, ki jih morajo v podjetju pridobiti v obliki dol\xc5\xbeni\xc5\xa1kega ali trajnega kapitala. Zaradi menjave lastnikov, tvegani kapital ni primeren, saj temelji na upravljavski pravici. Najprimernej\xc5\xa1e je ban\xc4\x8dno posojilo z dolo\xc4\x8denimi upravljavskimi mo\xc5\xbenostmi.\n_START_SECTION_\nTrg tveganega kapitala\n_START_PARAGRAPH_\nTrg tveganega kapitala razdelimo na formalni in neformalni trg tveganega kapitala. Neformalni trg predstavljajo predvsem neformalni investitorji. Formalni trg pa predstavljajo skladi tveganega kapitala.\n_START_SECTION_\nFormalni trg tveganega kapitala\n_START_PARAGRAPH_\nSkladi tveganega kapitala so ozko specializirane finan\xc4\x8dne intitucije. Delujejo specifi\xc4\x8dno in se zaradi narave vlaganja razlikujejo od ostalih finan\xc4\x8dnih institucij. Pri skladih tveganega kapitala gre za neposredne lastni\xc5\xa1ke nalo\xc5\xbebe v podjetja in po navadi financirajo hitro rasto\xc4\x8da podjetja, ki jih imenujemo gazele. _NEWLINE_Poznamo ve\xc4\x8d vrst skladov tveganega kapitala:_NEWLINE_- zasebno partnerstvo _NEWLINE_- javni sklad _NEWLINE_- korporacijski sklad _NEWLINE_- skladi investicijskih bank_NEWLINE_- dr\xc5\xbeavni in paradr\xc5\xbeavni skladi\n_START_SECTION_\nNeformalni trg tveganega kapitala\n_START_PARAGRAPH_\nNeformalni trg predstavljajo investitorji, ki i\xc5\xa1\xc4\x8dejo investicijske prilo\xc5\xbenosti za lastni\xc5\xa1ko vlaganje sredstev v razli\xc4\x8dne vrste podjetij. Tem investitorjem pravimo tudi poslovni angeli ali zasebni vlagatelji. Investitorji so premo\xc5\xbeni posamezniki, ki so pripravljeni svoj kapital investirati v projekte in s poslovnim znanjem ter izku\xc5\xa1njami pomagajo podjetjem pri odlo\xc4\x8ditvah. Gre za obliko partnerstva. Sodelovanje med investitorjem in podjetnikom je zelo aktivno. Investitorji imajo mo\xc5\xbenost, da kasneje ponovno vlo\xc5\xbeijo v podjetje, \xc4\x8de le to raste. Investitorji vlagajo v podjetje brez posrednika, lahko pa so organizirani v mre\xc5\xbee poslovnih angelov. Na trgu tveganega kapitala so poslovni angeli pomembni predvsem zato, ker predstavljajo vir financiranja v fazi razvoja in rasti podjetja.'